text: Stor møbel udstilling på Trapholt
  29 januar 2012 kl. 15.26
  Mandag den 30. januar ville den danske møbelarkitekt Finn Juhl være fyldt 100 år. I den anledning åbner Trapholt ny udstilling om manden midt i 
  dansk design, midt i dansk kunst og midt i det 20. århundrede.
  Finn Juhls møbler blev i samtiden både kritiseret for at være som "trætte hvalrosser" og skabede "cocktailmøbler". 
  Hans organiske og udtryksfulde formsprog stod i kontrast til samtidens fokus på funktion. En stil man især underviste i på den såkaldte "Kaare Klint skole".
  Finn Juhl havde netop ikke studeret ved Kaare Klints Møbelskole. Han var ikke optaget af Klintskolens studier af ældre møbler og funktionsanalyser.
  Finn Juhl var i stedet optaget af samtidens kunst, og kunstnerne var hans omgangskreds. Kunsten fyldte hans hjem og var en integreret del af hans liv og udstillinger.
  Udstillingen på Trapholt præsenterer Finn Juhls møbler sat i spil både overfor senere tiders designere som bl.a. Børge Mogensen og Wegner,
  og de kunstnere som havde betydning for Juhls virke og liv.
  